Ουργουλανία

Η Ουργουλανία, λατιν.: Urgulania (άκμασε.το 24 μ.Χ.), ήταν εξέχουσα ευγενής κατά τη διάρκεια της βασιλείας του Αυγούστου και του Τιβέριου, λόγω της φιλίας της με την αυτοκράτειρα Λιβία. Ήταν η μητέρα του Ρωμαίου στρατηγού Mάρκου Πλαύτιου Σιλβανού (υπάτου το 2 π.Χ.), ο οποίος είχε διακριθεί όταν πολεμούσε με τον μελλοντικό Αυτοκράτορα Τιβέριο κατά τη Μεγάλη Ιλλυρική Εξέγερση στα Βαλκάνια. Ήταν η γιαγιά της Πλαυτίας Ουργουλανίλλας, της πρώτης συζύγου τού μελλοντικού Αυτοκράτορα Κλαυδίου, και ενός άλλου Mάρκου Πλαύτιου Σιλβανού, ύποπτου σε μια περιβόητη υπόθεση δολοφονίας.

 Βιογραφία 
Λίγα είναι γνωστά για τη ζωή της Ουργουλανίας πριν από την υπατεία τού γιου της. Ο σύζυγός της, Mάρκος Παλύτιος Σιλβανός, είναι μόνο ένα όνομα. Η Λίλυ Ρος Τέυλορ σημειώνει ότι το "Ουργουλανία" ήταν ένα πολύ σπάνιο όνομα, βρίσκοντας μόνο 17 παραδείγματα στους τόμους του Συνόλου Λατινικών Επιγραφών (Corpus Inscriptionum Latinarum), τα περισσότεροι από τα οποία εμφανίζονται στον τόμο αφιερωμένο σε επιγραφές που βρέθηκαν στην πόλη της Ρώμης.  Η Τέυλορ είναι αμφίβολη για το εάν η Ουργουλανία έγινε φίλη με τη Λιβία πριν από το γάμο τού γιου της με τη Λαρτία, αλλά συμφωνεί με τον Ρόναλντ Σάυμ ότι η επιρροή της οδήγησε στην υπατεία του. 

Λόγω της εγγύτητάς της με τη Λιβία, ο Κ. Tάκιτος ισχυρίζεται ότι κρατούσε τον εαυτό της υπεράνω του νόμου. Αφηγείται πώς το 16 μ.Χ. ο Λεύκιος Καλπούρνιος Πίσων ο οιωνοσκόπος (augur), αηδιασμένος με «τη διαφθορά των δικαστηρίων, τη δωροδοκία των δικαστών, τις σκληρές απειλές κατηγοριών από μισθωτούς ρήτορες» μήνυσε την Oυργκουλανία. Εκείνη αρνήθηκε την κλήση του, και αντ' αυτού μετέβει στο αυτοκρατορικό ανάκτορο, όπου η Λίβια συμφώνησε να εκδώσει δήλωση κατά των ενεργειών του Πίσωνα. Ο Λιβία κάλεσε τον Τιβέριο, που είχε φρουρούς, να έρθουν και να τους προστατεύσουν, κάτι που ανάγκασε τον Πίσωνα να πάει σε αυτούς αντί για το δικαστήριο. Η Λιβία πλήρωσε διακανονισμό, και το θέμα έκλεισε. Ο Τάκιτος αφηγείται μια δεύτερη δίκη, όπου η Ουργουλανία κλήθηκε ως μάρτυρας. Ζήτησε από τον πραίτορα να παραλάβει την κατάθεσή της στο σπίτι της, αντί η ίδια να παρευρεθεί στο δικαστήριο. Αυτό το προνόμιο δεν το είχαν ούτε οι εστιάδες παρθένες. 

Η Τέυλορ παραθέτει ένα περιστατικό, που δείχνει πόσο οικεία ένιωθε η Ουργουλανία προς την αυτοκράτειρα. Ο πίνακας εορτών (fasti) της πόλης Trebula Suffenas, όπου οι Πλαύτιοι Σιλβάνοι είχαν το πατρογονικό τους σπίτι, αναγράφει για την Ουργουλανία ότι εόρταζε τα γενέθλια της Λιβίας το 24 μ.Χ. διοργανώνοντας ένα συμπόσιο για τους προεστούς (decuriones) και τους ιερείς του Αυγούστου (Augustales), και μια παράσταση μονομάχων για τους απλούς ανθρώπους. Η Τέυλορ σημειώνει ότι «αυτό είναι το μόνο γνωστό δημοτικό αρχείο εορτασμού των γενεθλίων της Λιβίας».  Ωστόσο αξίζει να επιστήσουμε την προσοχή στο γεγονός, ότι το 24 μ.Χ. ο εγγονός τής Ουργουλανίας Μάρκος Πλαύτιος Σιλβανός είχε δολοφονήσει την (πιθανώς τρίτη) σύζυγό του, Aπρονία, πετώντας την από ένα παράθυρο, και λίγο αργότερα, ο μελλοντικός Αυτοκράτορας Κλαύδιος χώρισε την εγγονή της Πλαυτία Ουργουλανίλα για φόνο. Επομένως, η εορτή ήταν πιθανότατα μια προσπάθεια να σωθεί το όνομα της οικογένειας, παρά μια έκφραση στοργής.

Όταν η Απρονία βρέθηκε νεκρή στο σπίτι τους, προφανώς ωθημένη από μεγάλο ύψος, ο ίδιος ο Τιβέριος ήρθε να ερευνήσει τον τόπο του εγκλήματος, και βρήκε ότι το υπνοδωμάτιο έδειχνε σημάδια αγώνα. Ως εκ τούτου ο Σιλβανός βρέθηκε εμπλεκόμενος, αν και προσπάθησε να ισχυριστεί ότι κοιμόταν, όταν συνέβη ο θάνατος, και ότι αυτή είχε αυτοκτονήσει. Πριν ξεκινήσει η δίκη, η Ουργουλανία (ίσως κατόπιν εντολής της Λιβίας) έστειλε στον εγγονό της ένα εγχειρίδιο. Το χρησιμοποίησε για τον εαυτό του, σώζοντάς τον (και εκείνη) από τη ντροπή της καταδίκης για φόνο. Μετά το τέλος του, η πρώην σύζυγός του Φαβία Νουμαντίνα κατηγορήθηκε ότι τον είχε καταραστεί, αλλά αυτή η κατηγορία απορρίφθηκε.  Ο φόνος είχε ως αποτέλεσμα ότι ο Κλαύδιος χώρισε την εγγονή της Ουργουλανίλα λόγω ενός πιθανού ρόλου στη δολοφονία της Απρονίας , αν και κατηγορήθηκε επίσης για μοιχεία με έναν απελεύθερο. Η Ουργουλανίλα πέντε μήνες μετά το διαζύγιο γέννησε μια κόρη, την Κλαυδία, την οποία ο Κλαύδιος αρνήθηκε να αναγνωρίσει.

 Δείτε επίσης 
 Κατάλογος Ρωμαίων γυναικών
 Γυναίκες στην αρχαία Ρώμη

 Αναφορές 

 Εξωτερικοί σύνδεσμοι 
 Η Urgulania στο Oxford Classical Dictionary

Κατηγορία:Ρωμαίοι πολιτικοί